送文大監赴召
作者：陽枋
朝代：宋

paragraphs: 雲門大卷聲鏗鏘，不比寒谷號蛩螿。
長笑歸來書滿床，著眼不用垂簪裳。
夤緣仕版亦逢場，一鼎熱處元清凉。
年來道心包乾剛，鑑凈水止無迎將。
付物大公齊混茫，玲瓏窗牖開八荒。
霽月海東懸秋霜，照破蒙昧橫津梁。
不才賦資如點狂，柱倚寶瑟心陶唐。
冰輪玉井情徜徉，祥雲麗日希餘光。
布帛菽粟味尤長，尋繹此樂徒激昂。
頎然美人天西方，許我立雪來其旁。
欲坐春風吸餘芳，聽說夜話攄中膓。
又聞催歸侍玉皇，挈提北斗斟天漿。
凈洗世表塵昏黄，席此廣宇歸康莊。
起舞掉頭帆飛揚，誓鳴急槳隨烏檣，參同希傳魏伯陽。